**ԱՄՓՈՓԱԹԵՐԹ**

**«ԵԿԱՄՏԱՅԻՆ ՀԱՐԿԻ, ՇԱՀՈՒԹԱՀԱՐԿԻ ԵՎ ՍՈՑԻԱԼԱԿԱՆ ՎՃԱՐԻ ԱՆՁՆԱՎՈՐՎԱԾ ՀԱՇՎԱՌՄԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ՆԱԽԱՏԵՍՈՂ ՕՐԵՆՔԻ ՆԱԽԱԳԾԻ, «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» (ՎԵՐՋԻՆՍ ԱՇԽԱՏԱՆՔԱՅԻՆ ԿԱՐԳՈՎ ԿԱՐԾԻՔԻ Է ՈՒՂԱՐԿՎԵԼ ՄԻԱՅՆ ՊԵՏԱԿԱՆ ԵԿԱՄՈՒՏՆԵՐԻ ԿՈՄԻՏԵ) ԵՎ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» OՐԵՆՔԻ ՆԱԽԱԳԾՈՒՄ ՓՈՐՁՆԱԿԻ ԻՆՍՏԻՏՈՒՏԸ ՆԵՐԴՆԵԼՈՒ ՀԱՄԱՐ ԱՇԽԱՏԱՆՔԱՅԻՆ ՕՐԵՆՍԳՐՔՈՒՄ ԼՐԱՑՎՈՂ ՀՈԴՎԱԾՆԵՐԻ ՎԵՐԱԲԵՐՅԱԼ**

|  |  |
| --- | --- |
| 1. **Պետական եկամուտների կոմիտե**
 | **04.01.2023թ.** |
| **N 01/3-3/235-2023** |
| ՀՀ պետական եկամուտների կոմիտեն քննարկել է «Հայաստանի Հանրապետության աշխատանքային օրենսգրքում փոփոխություններ և լրացումներ կատարելու մասին» oրենքի նախագծում փորձնակի ինստիտուտը ներդնելու համար Աշխատանքային օրենսգրքում լրացվող հոդվածների վերաբերյալ տեղեկանքը, «Հայաստանի հանրապետության աշխատանքային օրենսգրքում փոփոխություններ և լրացումներ կատարելու մասին» oրենքի նախագծում փորձնակի ինստիտուտը ներդնելու վերաբերյալ հիմնավորումը և դրանց շրջանակներում մշակված «Եկամտային հարկի, շահութահարկի և սոցիալական վճարի անձնավորված հաշվառման մասին» օրենքում լրացում նախատեսող օրենքի նախագիծը։1. Փորձնակների ինստիտուտը ներդնելու նպատակով ՀՀ աշխատանքային օրենսգիրքում 201.4-րդ և 201.5-րդ հոդվածներով լրացումների մասով կարծում ենք, որ այդ համակարգի ներդրումն առանց լրացուցիչ քննարկումների և բոլոր հնարավոր խնդիրների վերհանման համարում ենք ռիսկային՝ աշխատողի աշխատանքի ընդունումը ՀՀ օրենսդրությամբ սահմանված կարգով չձևակերպելու հետ կապված ռիսկերի և եկամտային հարկով հարկման բազայի հնարավոր կրճատման առումով։ | **Ընդունվել է ի գիտություն** |
| Միաժամանակ, ՀՀ աշխատանքային օրենսգրքում նախատեսվող 201.4-րդ և 201.5-րդ հոդվածների վերաբերյալ հայտնում ենք հետևյալը. 1) 201.4-րդ հոդվածի 1-ին մասի համաձայն՝ գործատուն իրավունք ունի իր մոտ կազմակերպելու աշխատանքային պրակտիա՝ մինչև երկու ամիս ժամկետով պայմանագիր կնքելով աշխատանքային պրակտիկա անցնող անձի հետ՝ առանց երկարաձգման կամ վերակնքման իրավունքի։Եթե նշված հոդվածով նախատեսվող ժամկետը (դրույթը) խախտվի, ապա արդյոք այդ ֆիզիկական անձը կհանդիսանա ՀՀ օրենսդրությամբ սահմանված կարգով չձևակերպված վարձու աշխատող, թե կկիրառվի պատասխանատվության այլ միջոց։ | **Ընդունվել է ի գիտություն**Աշխատանքային օրենսգրքի կարգավորումների համատեքստում նշված հոդվածով նախատեսվող ժամկետը լրանալու պարագայում այդ ֆիզիկական անձը կհանդիսանա անօրինական աշխատանք կատարող, այսինքն, ՀՀ օրենսդրությամբ սահմանված կարգով չձևակերպված վարձու աշխատող։ Միաժամանակ հարկ է նկատել, որ «Հայաստանի Հանրապետության աշխատանքային օրենսգրքում փոփոխություններ և լրացումներ կատարելու մասին» oրենքի նախագծի լրամշակած տարբերակում (այսուհետև՝ Նախագիծ) փորձնակի վերաբերյալ կարգավորումները նախատեսվել են ՀՀ աշխատանքային օրենսգրքում (այսուհետև՝ Օրենսգիրք) լրացվող 201.3-րդ և 201.4-րդ հոդվածներով։ |
| 2) 201.4-րդ հոդվածի 2-րդ մասի համաձայն՝ աշխատանքային պրակտիկա անցնող անձը (այսուհետև՝ փորձնակ), այն քաղաքացին է, ով սովորում կամ վերջին մեկ տարվա ընթացքում ավարտել է նախնական մասնագիտական (արհեստագործական), միջին մասնագիտական կամ բարձրագույն մասնագիտական կրթական ծրագրեր իրականացնող ուսումնական հաստատություն և գործատուի կողմից ներգրավվում է առանց վարձատրության աշխատանքի՝ որոշակի մասնագիտությամբ, որակավորմամբ կամ պաշտոնի անվանմամբ աշխատանքային փորձառություն ձեռք բերելու նպատակով։Անհրաժեշտ է հստակեցնել «վերջին մեկ տարի» հասկացությունը և որ օրվանից է հաշվարկվելու այդ ժամանակահատվածը (արդյոք ավարտական դիպլոմի մեջ նշված ամսաթվից հետո 1 տարի (365 օր)։ | **Ընդունվել է**Նախագծի լրամշակված տարբերակում Օրենսգրքի նոր լրացվող 201.3-րդ (կարծիքի ուղարկված տարբերակի 201.4-րդ) հոդվածի 2-րդ մասը խմբագրվել է։ |
| 3) 201.4-րդ հոդվածի 3-րդ մասի համաձայն՝ նույն գործատուի մոտ փորձնակների թիվը չի կարող գերազանցել աշխատողների թվի տասը տոկոսը։Անհասկանալի է «նույն» բառը գործածելու նպատակը։ Միաժամանակ, անհրաժեշտ է հստակեցնել «աշխատողների թվի տասը տոկոսը» ինչպես է հաշվարկվելու (օրական, թե տվյալ ամսվա կտրվածքով կամ միայն աշխատանքային պայմանագրերով, թե նաև քաղաքացիական իրավական պայմանագրերով աշխատողներն են հաշվի առնվելու), և եթե չպահպանվի այդ սահմանափակումը՝ ինչ պատասխանատվություն է կիրառվելու, կառաջանա արդյոք ՀՀ օրենսդրությամբ սահմանված կարգով չձևակերպված վարձու աշխատողի համար սահմանված պատասխանատվությունը։ | **Մասամբ է ընդունվել** Նախագծի լրամշակված տարբերակում Օրենսգրքի նոր լրացվող 201.3-րդ (կարծիքի ուղարկված տարբերակի 201.4-րդ) հոդվածի 3-րդ մասից հանվել է «նույն» բառը։ Ինչ վերաբերում է այն հարցին, թե «աշխատողների թվի տասը տոկոսը» ինչպես է հաշվարկվելու, նշենք, որ գործատուի մոտ փորձնակների թիվը փորձնակի հետ պայմանագիր կնքելու պահի դրությամբ չի կարող գերազանցել աշխատողների թվի տասը տոկոսը։Անդրադառնալով այն հարցին, թե քաղաքացիական իրավական պայմանագրերով աշխատողները հաշվի են առնվելու թե ոչ, ապա նշենք, որ քաղաքացիական իրավական պայմանագրերով աշխատող անձինք Օրենսգրքի իմաստով աշխատողներ չեն համարվում, հետևաբար աշխատողների թվի մեջ չեն ներառվի։Ինչ վերաբերում է պատասխանատվությանը, նշենք, որ վերջինս կհամարվի աշխատանքային օրենսդրության և աշխատանքային իրավունքի նորմեր պարունակող այլ նորմատիվ իրավական ակտերի պահանջների խախտում և գործատուն պատասխանատվության կենթարկվի Վարչական իրավախախտումների վերաբերյալ օրենսգրքի 41-րդ հոդվածին համապատասխան։ |
| 4) 201.4-րդ հոդվածի 7-րդ մասի համաձայն՝ փորձնակը գործատուի մոտ աշխատանքի է ներգրավվում և աշխատանքային փորձառություն է ձեռք բերում ոչ ավելի քան շաբաթական հինգ օր, օրական չորս ժամ և շաբաթական քսան ժամ տևողությամբ՝ պահպանելով հանգստի և սնվելու համար ընդմիջումները։Աշխատողի համար Աշխատանքային օրենսգիրքը սահմանում է կարգավորումներ արտաժամյա աշխատանք համար, իսկ փորձնակի համար նախատեսվող՝ «աշխատաժամանակի տևողության» չպահպանման դեպքում ինչ պատասխանատվություն է կիրառվելու։ Օրինակ, եթե աշխատի օրական 4.5 ժամ (ոչ թե 4 ժամ), ապա կարող ենք համարել, որ 0,5 ժամը ոչ թե փորձնակ էր, այլ աշխատող/ծառայություն մատուցող՝ դրանից բխող հետևանքներով։ | **Ընդունվել է ի գիտություն**Փորձնակին սահմանված ժամերից ավելի ներգրավելը խախտում է Օրենսգրքի պահանջը, որի համար պատասխանատվություն է սահմանված Վարչական իրավախախտումների վերաբերյալ ՀՀ օրենսգրքի 41-րդ հոդվածով։ |
| 5) 201.5-րդ հոդվածի 1-ին մասի համաձայն` աշխատանքային փորձառություն ձեռք բերելու մասին պայմանագրով սահմանվում են այն մասնագիտության, որակավորման կամ պաշտոնի անվանումը կամ գործառույթները կամ նկարագրությունը, որով փորձնակն անցնելու է աշխատանքային պրակտիկան, աշխատանքային փորձառություն ձեռք բերելու հետ կապված կողմերի իրավունքները և պարտականությունները, դրանց փոփոխման և դադարման հիմքերն ու կարգը, փորձնակի երաշխիքները, ինչպես նաև աշխատանքային փորձառություն ձեռք բերելու հետ կապված այլ հարաբերություններ:Վերոնշյալի հետ կապված, հարկ ենք համարում նշել, որ Նախագծով սահմանված չեն աշխատանքային փորձառություն ձեռք բերելու մասին պայմանագրի առարկան, ինչպես նաև կողմերը: Մասնավորապես, Նախագծով նախատեսված կարգավորումներից ստացվում է, որ գործատուի և փորձնակի միջև կնքվող աշխատանքային փորձառություն ձեռք բերելու մասին պայմանագրով գործատուի կողմից փորձնակը ներգրավվում է առանց վարձատրության աշխատանքի՝ որոշակի մասնագիտությամբ, որակավորմամբ կամ պաշտոնի անվանմամբ աշխատանքային փորձառություն ձեռք բերելու նպատակով, այսինքն` մի կողմից փորձնակը գործատուի համար կատարում է որոշակի աշխատանք, իսկ մյուս կողմից գործատուն փորձնակին մատուցում է ծառայություններ` վերջինիս մասնագիտական հմտությունների և կարողությունների կատարելագործման նպատակով: | **Ընդունվել է**Նախագծի լրամշակված տարբերակում Օրենսգրքի նոր լրացվող 201.4-րդ (կարծիքի ուղարկված տարբերակի 201.5-րդ) հոդվածն ամբողջությամբ խմբագրվել է։ |
| 6) 201.5-րդ հոդվածի 3-րդ մասի համաձայն՝ աշխատանքային փորձառություն ձեռք բերելու մասին պայմանագրի կնքման դեպքում, ոչ ուշ, քան մինչև տվյալ փորձնակին փաստացի աշխատանքի ներգրավելու օրվա ժամը 14:00-ն, բացառապես էլեկտրոնային եղանակով հարկային մարմին են ներկայացնում՝ հարկային մարմնի կողմից սահմանված ձևին համապատասխան՝ փորձնակի գրանցման հայտ, որտեղ ներառվում են՝1) փորձնակի անունը, ազգանունը, բնակության կամ հաշվառման վայրը, ինչպես նաև հեռախոսահամարը և էլեկտրոնային փոստի հասցեն (առկայության դեպքում),2) փորձնակի` անձը հաստատող փաստաթղթի վավերապայմանները, հանրային ծառայությունների համարանիշը կամ հանրային ծառայությունների համարանիշ չունենալու մասին տեղեկանքի համարը, 3) աշխատանքային պրակտիկան սկսելու տարին, ամիսը, ամսաթիվը, 4) աշխատանքային պրակտիկան ավարտելու տարին, ամիսը, ամսաթիվը (եթե գրանցման հայտի լրացման պահին փորձնակի աշխատանքային պրակտիկան ավարտելուց հետո՝ երկու աշխատանքային օրվա ընթացքում), 5) այն մասնագիտության, որակավորման կամ պաշտոնի անվանումը կամ գործառույթները կամ նկարագրությունը, որով փորձնակն անցնելու է աշխատանքային պրակտիկան։Կարծում ենք՝ փորձնակների համար նախատեսվող գրանցման հայտերի ներկայացման ժամկետը նպատակահարմար կլինի սահմանել նոր աշխատողների համար ՀՀ հարկային օրենսգրքով սահմանված ժամկետին համապատասխան, մասնավորապես, փորձնակի համար գրանցման հայտ ներկայացվի՝ որպես փորձնակ աշխատանքի ներգրավելուց հետո, բայց ոչ ուշ, քան մինչև տվյալ փորձնակի կողմից աշխատանքային պրակտիկան փաստացի սկսելու օրվան նախորդող օրվա ավարտը, իսկ որպես փորձնակ աշխատանքային պրակտիկայի ներգրավելու օրն աշխատանքը փաստացի սկսելու դեպքում՝ մինչև որպես փորձնակ աշխատանքային պրակտիկայի ներգրավելու օրվա ժամը 14:00-ն։Անհասկանալի է 201.5-րդ հոդվածի 3-րդ մասի 4-րդ կետի փակագծերում նշվածը։Առաջարկում ենք փորձնակի համար ներկայացվող գրանցման հայտում ներառել նաև փորձնակի աշխատանքային պրակտիկայի օրերի սկզբի և ավարտի ժամերը։201.5-րդ հոդվածի 3-րդ մասի 5-րդ կետից առաջարկում ենք հանել «կամ գործառույթները կամ նկարագրությունը» բառերը, քանի որ դրանք ունեն նկարագրական բնույթ և պետք է արտացոլվեն միայն փորձնակի հետ կնքվող պայմանագրում: | **Ընդունվել է**Նախագծի լրամշակված տարբերակում Օրենսգրքի նոր լրացվող 201.4-րդ (կարծիքի ուղարկված տարբերակի 201.5-րդ) հոդվածն ամբողջությամբ խմբագրվել է և 3-րդ մասը շարադրվել է հետևյալ խմբագրությամբ՝ աշխատանքային փորձառություն ձեռք բերելու մասին պայմանգիրը ենթակա է հաշվառման ՀՀ օրենսդրությամբ սահմանված կարգով:Բացի այդ, համապատասխան լրացումներ է կատարվել Հարկային օրենսգրքի 156-րդ հոդվածում և ««Եկամտային հարկի, շահութահարկի և սոցիալական վճարի անձնավորված հաշվառման մասին» օրենքում լրացում կատարելու մաuին» օրենքի նախագծում։Միաժամանակ «կամ գործառույթները կամ նկարագրությունը» բառերը հանվել են։ |
| Նախագծի հիմավորման Ընթացիկ իրավիճակը և իրավական ակտի ընդունման անհրաժեշտությունը» մասում նշված է, որ Հայաստանի Հանրապետությունում առանց վարձատրության աշխատանքային փորձառություն ուսուցանելու ինստիտուտը ներդրված է միայն քաղաքացիական ծառայության համակարգում: «Քաղաքացիական ծառայության մասին» օրենքով սահմանված է փորձնակի հասկացությունը: Փորձնակը ըստ նույն օրենքի համապատասխան մարմիններում աշխատանքային փորձ ձեռք բերելու համար գրանցված անձն է և գրանցված ժամանակահատվածում աշխատանքների մասնակցության համար վերջինս չի վարձատրվում: Նկատի ունենալով այն, որ «Քաղաքացիական ծառայության մասին» օրենքի 31-րդ հոդվածի 5-րդ մասում համապատասխան մարմիններում փորձնակ գրանցված ժամանակաշրջանը հաշվարկվում է որպես հանրային ծառայության ստաժ՝ քաղաքացիական ծառայության պաշտոն զբաղեցնելու համար, իսկ Նախագծի 201.4-րդ հոդվածի 6-րդ մասում ամրագրված է, որ գործատուի մոտ աշխատանքային փորձառություն ձեռք բերելու ժամանակահատվածը փորձնակի համար աշխատանքային ստաժ չի համարվում, առաջարկում ենք գործատուի մոտ աշխատանքային փորձառություն ձեռք բերելու ժամանակահատվածը համարել աշխատանքային ստաժ, միաժամանակ որպես հանրային ծառայության ստաժ դիտարկել նաև Հանրային ծառայության մասին» օրենքի 3-րդ հոդվածի 3-րդ մասում նշված պետական ծառայությունում ընդգրկված այլ ծառայություններում, որպես փորձնակ գրանցված ժամանակահատվածը:  | **Չի ընդունվել**Հարկ է նկատի ունենալ, որ մասնավոր հատվածում հատկապես մասնագիտական ստաժ լրացնելու համար ձևական մոտեցումերը վերահսկելը վարչարարության տեսանկյունից նպատակահարմար չէ։ Ընդ որում, այս դեպքում գործատուն չունի պատասխանատվություն, այդ թվում՝ ֆինանսական։ |
| Միաժամանակ, փորձնակի համար գրանցման հայտի մասով ծրագրային ապահովման աշխատանքները կատարելու համար կպահանջվի օրենքն ընդունելուց հետո առնվազն 3-ամսյա ժամանակահատված, հետևաբար, անհրաժեշտ է, որ լրացվող հոդվածները, ինչպես նաև «Եկամտային հարկի, շահութահարկի և սոցիալական վճարի անձնավորված հաշվառման մասին» օրենքում լրացում կատարելու մասին» օրենքի նախագիծը ուժի մեջ մտնեն օրենքի պաշտոնական հրապարակմանը հաջորդող օրվանից երեք ամիս հետո: | **Ընդունվել է** |
| 2. «Եկամտային հարկի, շահութահարկի և սոցիալական վճարի անձնավորված հաշվառման մասին» օրենքում լրացում կատարելու մասին» օրենքի նախագծի վերաբերյալ հայտնում ենք հետևյալը։Նախագծով՝ վերոնշյալ օրենքի 7-րդ հոդվածում լրացվող 2-րդ մասի 6-րդ կետից առաջարկում ենք հանել «կամ գործառույթները կամ նկարագրությունը» բառերը, քանի որ դրանք ունեն նկարագրական բնույթ և պետք է արտացոլվեն միայն փորձնակի հետ կնքվող պայմանագրում: Նման պահանջը կծանրացնի գրանցման հայտի ներկայացման ծրագրային ապահովման աշխատանքները, քանի որ նկարագրության համար կպահանջի մեծ ծավալ (միգուցե հազար նիշի չափով) և այդ տեղեկատվությունը դասակարգված չի լինելու՝ յուրաքանչյուր գործատու այն լրացնելու է կամայական ձևով, ինչը խնդրահարույց կարող է լինել։*(Ներկայացվել է աշխատանքային կարգով)։* | **Ընդունվել է** |
| 3. «Հայաստանի Հանրապետության հարկային օրենսգրքում լրացում կատարելու մասին» օրենքի նախագծում կատարվող լրացումն առաջարկում ենք շարադրել հետևյալ խմբագրությամբ՝«2.1. Հարկային գործակալները սույն հոդվածի 2-րդ մասով սահմանված կարգավորումներին համապատասխան հարկային մարմին են ներկայացնում Հայաստանի Հանրապետության աշխատանքային օրենսգրքով սահմանված կարգով ներգրավված փորձնակի գրանցման հայտ, որտեղ ներառվում են օրենքով սահմանված տեղեկություններ։»Միաժամանակ, հաշվի առնելով, որ օրենսդրական փոփոխությունները ուժի մեջ մտնելուց հետո համապատասխան փոփոխություններ (լրացումներ) են կատարվելու նաև ՀՀ ԿԱ ՊԵԿ նախագահի 26.06.2012թ. N197-Ն հրամանում (փորձնակի գրանցման հայտի ձևը հաստատելու համար), որից հետո ծրագրային աշխատանքների կատարման համար կպահանջվի 3 ,ամիս, ուստի առաջարկում ենք, ներկայացված օրենքների նախագծերի ուժի մեջ մտնելու ժամկետը սահմանել պաշտոնական հրապարակմանը հաջորդող օրվանից հինգ ամիս հետո: *(Ներկայացվել է աշխատանքային կարգով)։* | **Ընդունվել է** |
| 1. **Կրթության, գիտության, մշակույթի և սպորտի նախարարություն**
 | **30.12.2022թ.** |
| **N 01/18.2/33336-2022** |
|  Ի պատասխան Հայաստանի Հանրապետության աշխատանքի և սոցիալական հարցերի նախարարության վերոնշյալ գրության՝ Հայաստանի Հանրապետության կրթության, գիտության, մշակույթի և սպորտի նախարարությունն առաջարկում է «Հայաստանի Հանրապետության աշխատանքային օրենսգրքում փոփոխություններ և լրացումներ կատարելու մասին» oրենքի նախագծում փորձնակի ինստիտուտը ներդնելու համար Աշխատանքային օրենսգրքում լրացվող 201.5-րդ հոդվածի 3-րդ մասի 4-րդ կետը խմբագրել և հստակեցնել: «Եկամտային հարկի, շահութահարկի և սոցիալական վճարի անձնավորված հաշվառման մասին» օրենքում լրացում նախատեսող օրենքի նախագծի վերաբերյալ առաջարկություններ և դիտողություններ չկան: | **Ընդունվել է** Նախագծի լրամշակված տարբերակում Օրենսգրքի նոր լրացվող 201.4-րդ (կարծիքի ուղարկված տարբերակի 201.5-րդ) հոդվածն ամբողջությամբ խմբագրվել է և 3-րդ մասը շարադրվել է հետևյալ խմբագրությամբ՝ աշխատանքային փորձառություն ձեռք բերելու մասին պայմանգիրը ենթակա է հաշվառման ՀՀ օրենսդրությամբ սահմանված կարգով: |
| 1. **Ֆինանսների նախարարություն**
 | **11.01.2023թ.** |
| **N 01/11-4/416-2023** |
| ՀՀ ֆինանսների նախարարությունն ուսումնասիրել է «Հայաստանի Հանրապետության աշխատանքային օրենսգրքում փոփոխություններ և լրացումներ կատարելու մասին» oրենքի նախագծում փորձնակի ինստիտուտը ներդնելու համար ՀՀ աշխատանքային օրենսգրքում լրացվող հոդվածների վերաբերյալ տեղեկանքը և «Եկամտային հարկի, շահութահարկի և սոցիալական վճարի անձնավորված հաշվառման մասին» օրենքում լրացում կատարելու մասին օրենքի նախագիծը և հայտնում է հետևյալը.«Հայաստանի Հանրապետության աշխատանքային օրենսգրքում փոփոխություններ և լրացումներ կատարելու մասին» oրենքի նախագծում փորձնակի ինստիտուտը ներդնելու նպատակով ՀՀ աշխատանքային օրենսգրքում լրացվող հոդվածների վերաբերյալ տեղեկանքով առաջարկվում է լրացումներ կատարել ՀՀ աշխատանքային օրենսգրքի 201.4-րդ և 201.5-րդ հոդվածներում և կարգավորել աշխատանքային պրակտիկա անցնող անձանց (փորձնակի) աշխատանքային փորձառություն ձեռք բերելու հետ կապված հարաբերություններ:Մասնավորապես, առաջարկվում է սահմանել, որ գործատուն իրավունք ունի իր մոտ կազմակերպելու աշխատանքային պրակտիկա՝ մինչև երկու ամիս ժամկետով պայմանագիր կնքելով աշխատանքային պրակտիկա անցնող անձի հետ՝ առանց երկարաձգման կամ վերակնքման իրավունքի: Ընդ որում, առաջարկվում է սահմանել, որ աշխատանքային պրակ¬տիկա անցնող անձինք չպետք է վարձատրվեն:Այս կապակցությամբ հայտնում ենք, որ առաջարկվող ձևակերպումից պարզ չէ, թե արդյոք գործատուները չեն կարող առանց պայմանագրի երկարաձգման կամ վերակնքման իրավունքի լուծել պայմանագիրը և որոշակի ժամանակ, օրինակ՝ տասը օր անց կրկին նույն անձի հետ կնքել աշխատանքային փորձառություն ձեռք բերելու մասին պայմանագիր: Ընդ որում, նման հնարավորության առկայության պարագայում գործատուները կարող են համաձայնության գալ ֆիզիկական անձանց հետ, նրանց գրանցել որպես փորձնակ, առձեռն վճարել տնօրինվող աշխատավարձի չափով գումար՝ արդյունքում խուսափելով օրենքով սահմանված հարկերի վճարումից:Այս առումով, հնարավոր չարաշահումներից խուսափելու նպատակով կարծում ենք, որ նույն գործատուն նույն անձի հետ պետք է հնարավորություն ունենա միայն մեկ անգամ կնքել աշխատանքային փորձառություն ձեռք բերելու մասին պայմանագիր:Հաշվի առնելով վերոգրյալը՝ առաջարկում ենք խմբագրել վերոնշյալ պարբերությունը:Միաժամանակ, հայտնում ենք, որ պարզ չէ, թե ինչ պատասխանատվության միջոցներ են կիրառվելու տեղեկանքով առաջարկվող պահանջները խախտելու համար և գտնում ենք, որ այդ պահանջները խախտելու համար պետք է կիրառվեն պատասխանատվության միջոցներ: | **Ընդունվել է** Նախագծի լրամշակված տարբերակում Օրենսգրքի նոր լրացվող 201.3-րդ (կարծիքի ուղարկված տարբերակի 201.4-րդ) հոդվածի 1-ին մասը խմբագրվել է։Անդրադառնալով պատասխանատվության վերաբերյալ հարցին, նշենք, որ վերջինս կհամարվի աշխատանքային օրենսդրության և աշխատանքային իրավունքի նորմեր պարունակող այլ նորմատիվ իրավական ակտերի պահանջների խախտում և գործատուն պատասխանատվության կենթարկվի Վարչական իրավախախտումների վերաբերյալ օրենսգրքի 41-րդ հոդվածին համապատասխան։ |